Solidariteit stel miljarde rand se netwerk van werk bekendSolidariteit het vandag ’n netwerk van werk met ’n vyfjaarbegroting van R4,5 miljard aangekondig. Die Solidariteit NetWerk gaan ŉ omvattende alternatiewe skoolstelsel, ’n beroepskollege, universiteit, studiehulp, ’n jeugbeweging, ’n netwerk van beroepsgildes, mentorskappe, werkplasing, beskerming in die werkplek en voortgesette opleiding insluit. Volgens dr. Dirk Hermann, bestuurshoof van Solidariteit, gaan die NetWerk die volle loopbaanpad saam met sy lede stap. “Die Solidariteit NetWerk is ’n reusesprong die toekoms in. Alhoewel emigrasie nou weer ’n warm gesprek is, bly die meeste mense net hier. Dit help nie om in moedeloosheid te verval nie. Ons het net een alternatief en dit is om ons goed te vat en te bou. Ons moet die bul by die horings pak en die voorwaardes skep om vry, veilig en voorspoedig hier te kan bly. Die rede hoekom ons suksesvol gaan wees, is juis omdat ons geen alternatief het nie,” sê Hermann. Die Solidariteit NetWerk steun sterk op opleiding. Van die grootste projekte wat aangepak gaan word, is die uitbou van Akademia tot ’n volwaardige universiteit met ’n kampus, sportvelde, koshuise en ŉ studentelewe. Solidariteit se beroepsopleidingskollge, Sol-Tech, gaan ook ’n nuwe, moderne kampus met koshuise en sportgeriewe kry. Nog ’n nuwe inisiatief van die Solidariteit NetWerk is die ontwikkeling van ’n volledige, alternatiewe Afrikaanse skoolstelsel deur die Skoleondersteuningsentrum wat ondersteuning aan openbare skole bied, maar wat ook die vestiging van ’n nuwe skoolnetwerk sal insluit. Daar gaan dus ’n volledige Afrikaanse wêreldklas private opleidingspyplyn gebied word. “Die feit dat die Solidariteit NetWerk so groot belê in opleiding, is ’n harde politieke standpunt wat sê ons bly net hier en beplan vir die volgende geslag. Die Solidariteit Navorsingsinstituut het onlangs ’n verslag gepubliseer wat bevind het dat veral Afrikaners weer meer kinders kry. Ons moet dus nou beplan en bou vir ’n volgende geslag wat nou by kleuterskole sandkastele bou,” aldus Hermann. Die Solidariteit NetWerk gaan steeds in ’n groot mate op beskerming in die werkplek fokus. Die stryd teen die regering se obsessie met ras gaan verskerp word en meer hofsake en verdere klagtes by die Verenigde Nasies kan verwag word. ’n Nuwe verwikkeling is dat ’n netwerk van beroepsgildes gestig gaan word. Hierdie gildes gaan vir jongmense toegang tot die werkplek help gee en gaan ’n mentorskapprogram begin. Die gildes gaan ook vir die belang van die beroep optree en gaan verdere opleiding deur Solidariteit se nuwe maatskappy, S-leer, fasiliteer. Volgens Hermann is die Solidariteit NetWerk ’n antwoord op die Vierde Industriële Rewolusie en op ’n staat wat verswak. Baie dienste wat voorheen deur die staat gelewer is, moet nou deur die Solidariteit NetWerk ondervang word. Die kerntema van die Vierde Industriële Rewolusie is verskuiwende kennis. Ons wil deelnemers aan die NetWerk op die voorpunt van kennis hou, maar die Solidariteit NetWerk en die stelsel wat dit aan mekaar gaan koppel, is op sigself nuwe verskuiwende kennis. Nuwe kennis gee antwoorde op vrae waarop daar nog nie voorheen antwoorde was nie. Ons kan die NetWerk van stapel stuur juis as gevolg van nuwe tegnologie. Die verskuiwende kennis erodeer ook die krag van die nasionale staat, en ’n minderheid kan in ’n onvriendelike omgewing antwoorde kry wat voorheen onmoontlik gelyk het. Die inisiatiewe gaan deur verskillende bronne gefinansier word, maar een van die grootste nuwe inisiatiewe is ’n nuwe eiendomsbeleggingsmaatskappy, Kanton, wat ’n vennootskap tussen kapitaal en kultuur gaan fasiliteer. Beleggers gaan teen ’n gesonde opbrengs gewerf word om in die bou van ’n toekoms te belê. Die gemeenskap gaan dus, byvoorbeeld, kan belê in die bou van die Akademia-kampus en ’n finansiële en kulturele opbrengs daarop kry.